钦定古今图书集成/历象汇编/岁功典/第020卷 > 次韵曾守立春席上七绝句〈录五首〉
## 钦定古今图书集成/历象汇编/岁功典/第020卷 > 次韵曾守立春席上七绝句〈录五首〉

沈与求

泽国春归早，连门竞筑台。夜来风力峭，疏片半飘梅。

又

晓冻穿流急，晨光照火新。四郊和气合，歌吹待班春。

又

日应东风转，春随北斗回。不须《邹子律》，馀暖到寒荄。

又

晓卜农祥正，遥知岁事丰。小桃如有意，欲吐故时红。

又

曲席纷罗绮，中腔度管丝。欢声连万井，一一拥春旗。